Kaksikfilmid

Kaksikfilmid (inglise keeles twin films) on sama või väga sarnase süžeega filmid, mis on toodetud või ilmunud samal ajal kahes erinevas filmistuudios.

Põhjuseid sellele fenomenile on mitmeid. Võib juhtuda, et rohkem kui üks filmistuudio hakkab samal ajal sarnase stsenaariumiga projekti arendama ja filmistuudiote vahel võib tekkida konkurents, et saada oma film teise stuudio omast varem valmis. Mõnel puhul on põhjuseks filmi ekraanile toomine enne teist stuudiot, et selle võttega rohkem teenida.

Teiseks võimalikuks seletuseks on filmid, mis keskenduvad mõnele kindlale päevakohaseks muutunud teemale, näiteks ajalooliste sündmuste tähtpäevad või terrorirünnakud. Sel juhul võivad erinevad inimesed ja stuudiod samal ajal mõttele tulla luua sarnase teemaga film. Näiteks 1992. aastal välja tulnud Christoph Kolumbuse teemalised filmid "1492: Paradiisi vallutamine" ja "Christopher Columbus: The Discovery" tähistasid mõlemad Kolumbuse reisi 500. aastapäeva ning ilmusid seetõttu samal ajal.
Teinekord võib mõne filmi edu ajendada teisi stuudioid sarnase süžeega oma filmi lavastama, nagu juhtus 1998. aastal ilmunud "Trumani show" ja 1999. aastal ilmunud "EdTV" puhul. 
Stsenarist Terry Rossio märgib, et Hollywoodis on alati käsil sarnase süžeega projekte, kuid enamasti jõuab vaid üks neist tootmisse.

Kaksikfilmiga sarnane nähtus on mockbuster ehk võltskassahitt. Erinevalt kaksikfilmidest, mis on tavaliselt suure eelarvega ning lihtsalt sisult sarnased, on võltskassahitid enamasti väikese eelarvega ja väikeste stuudiote tehtud. Võltskassahitid ei püüa võistelda samal ajal välja tulevate sarnaste filmidega, vaid lihtsalt suurte filmide edu pealt teenida, luues eduka filmi teemaga sarnaneva jäljenduse. Tavaliselt kasutatakse selleks juba ilmunud suurfilmide pealkirjadega väga sarnaseid pealkirju.

 Teised tähendused 

Kaksikfilmide tähendust on kasutatud ka filmide puhul, mis on toodetud sama produktsiooni poolt, et ühte lugu kahest küljest jutustada. Näiteks Clint Eastwoodi filmid "Meie isade lipud" ja "Kirjad Iwo Jimalt" räägivad mõlemad Iwo Jima lahingust, kuid eri osapoolte vaatepunktist.

Veel on terminit "kaksikfilmid" kasutatud nende filmide puhul, kus üks produtsent on tootnud sama filmi kahes keeles. Sellised on näiteks filmid "Whispering City" ja "La Fortresse", millest esimene on inglise ja teine prantsuse keeles, prantsuse näitlejatega.

 Näited 
 Esimene film  Aasta  Teine film  Aasta  Lisainfo "Tagasi tulevikku"  1985  "Peggy Sue abiellus"  1986  Mõlemas filmis läheb peategelane ajas tagasi ning kohtub oma vanematega nende keskkooliajal. "Turner ja Hooch"  1989  "K-9"  1989  Mõlemas filmis saab politseinik partneriks koera. "Dante mäetipp"  1997  "Vulkaan"  1997 Mõlemad on katastroofifilmid, mille keskmes on vulkaanipurse. "Armageddon"  1998  "Kokkupõrge"  1998  Mõlemad on katastroofifilmid, kus kosmiline kokkupõrge ähvardab elu Maa peal. "Zipelgad"  1998  "Putukalugu"  1998  Mõlema filmi peategelaseks on sipelgas, kes erineb teistest, lahkub oma pesast ning tuleb kangelasena tagasi. "Reamees Ryani päästmine"  1998  "Peenike punane joon"  1998  Teise maailmasõja aegsed draamad. "Trumani show"  1998  "EdTV"  1999  Mõlemad on filmid, kus peategelase elu jälgitakse 24 tundi päevas, 7 päeva nädalas. "Lennuplaan"  2005  "Öine lend"  2005  Filmid, kus tegevus toimub lennuki peal. "Lõppvaatus"  2006  "Illusioonide meister"  2006  Mõlema filmi peategelased on mustkunstnikud 19. sajandil. "Kurikuulus"  2006  "Capote"  2005  Mõlemad filmid keskenduvad Truman Capote elule ning tema romaani "Külmas veres" kirjutamisele. "Tee"  2009  "Eli raamat"   2009  Mõlema filmi tegevus toimub apokalüptilises maailmas, kus peategelased peavad pidevalt liikvel olema, et ellu jääda.  "Jälgi ja kanna ette"  2009  "Kaubanduskeskuse kangelane"  2009  Mõlemad filmid on komöödiad, mille peategelased on ülekaalukad turvamehed kaubanduskeskustes. "Mina, supervaras"  2010  "Megameel"  2010  Multifilmid, mille peategelased on kurikaelad, kes peavad end headeks tegelasteks muutma. "Võtaks vabalt"  2011  "Seksisemud"  2011  Komöödiad, mille peategelased on sõbrad, kes üritavad sõprust koos seksiga sobitada ning lõpuks armuvad. "Lõpp"  2013  "Maailmalõpu pubi"  2013  Komöödiad, mis toimuvad maailmalõpu ajal. "Olümpos on langenud"  2013  "Rünnak Valgele Majale"  2013  Põnevusmärulid terrorirünnakust Valgele Majale. "Kapten Fantastiline"  2016  "Klaasloss"  2017  Filmid räägivad perekonnast, kes elab tsivilisatsioonist eemal. "Churchill"  2017  "Tumedaim tund"  2017  Mõlemad filmid räägivad Winston Churchillist ning tema ajast Suurbritannia peaministrina Teise maailmasõja ajal.
 Viited 

Kategooria:Filmitööstus